prof. JUDr. **Viera Strážnická**, CSc. rod. **Šujanová** (\* 28. december 1942, Bratislava – † 27. február 2014) bola slovenská právnička, vysokoškolská pedagogička a sudkyňa. Bola sudkyňou Ústavného súdu Českej a Slovenskej Federatívnej Republiky a Európskeho súdu pre ľudské práva. Patrila medzi významných odborníkov na medzinárodné právo súkromné a obchodné. V posledných rokoch sa zaoberala právom Európskej únie a predovšetkým problematikou medzinárodnoprávnej ochrany ľudských práv.

Životopis
---------

Narodila sa v Bratislave. V roku 1964 úspešne absolvovala Právnickú fakultu Univerzity Komenského v Bratislave, kde získala titul promovaný právnik. Po ukončení štúdia nastúpila na tejto fakulte na Katedru medzinárodného práva a politiky ako asistentka. V roku 1968 získala titul doktor práv (JUDr.). V roku 1974 začala pôsobiť v Slovenskej spoločnosti pre medzinárodné právo pri Slovenskej akadémii vied. V roku 1978 obhájila kandidátsku dizertačnú prácu a získala titul kandidát vied (CSc.). O rok neskôr sa stala členkou Rozhodcovského súdu pri Česko-Slovenskej obchodnej a priemyselnej komore. V roku 1990 sa stala vedúcou Katedry medzinárodného práva a politiky. Následne pôsobila v rokoch 1991 a 1992 aj ako prorektorka Univerzity Komenského pre zahraničné vzťahy a členka Legislatívnej rady vlády Českej a Slovenskej Federatívnej Republiky. V roku 1992 sa stala sudkyňou Ústavného súdu Českej a Slovenskej federatívnej republiky. V rokoch 1993 a 1994 pôsobila ako poradkyňa Ústavného súdu Slovenskej republiky. V roku 1994 sa na štyri roky stala vedúcou Stálej misie Slovenskej republiky veľvyslanectva Slovenska pri Rade Európy. V tomto roku taktiež habilitovala na docentku. V období rokov 1998 až 2004 pôsobila ako sudkyňa Európskeho súdu pre ľudské práva v Štrasburgu . V roku 2005 ju prezident Ivan Gašparovič vymenoval za profesorku v odbore ústavné právo. Pôsobila taktiež na Fakulte medzinárodných vzťahov Ekonomickej univerzity v Bratislave a na Fakulte práva Paneurópskej vysokej školy, pričom na tejto vysokej škole bola taktiež prorektorkou.

Jej manželom bol až do jej smrti režisér Karol Strážnický, s ktorým mala syna, a dve vnúčatá.

Publikačná činnosť
------------------

* V. Strážnická *Európska integrácia a právo Európskej únie*, Eurokódex, 2009, ISBN 9788089447008
* V. Strážnická *Medzinárodná a európska ochrana ľudských práv*, Eurokódex, 2013, ISBN 9788089447954

Referencie
----------

1. 1 2   *ODBORNÁ CHARAKTERISTIKA Viera STRÁŽNICKÁ* [online]. Praha: Poslanecká sněmovna Parlamentu ČR, [cit. 2017-12-28]. Dostupné online.
2. ↑   *Zomrela bývalá sudkyňa Ústavného súdu ČSFR a ESĽP* [online]. Bratislava: najpravo.sk, [cit. 2017-12-28]. Dostupné online.
3. ↑   *Viera Straznicka* [online]. uniba.sk, [cit. 2017-12-28]. Dostupné online.
4. ↑   *Zomrela profesorka Viera Strážnická - Šujanová* [online]. absolventi.uniba.sk, [cit. 2017-12-28]. Dostupné online.
5. ↑   *Prezident SR vymenoval vysokoškolských profesorov* [online]. prezident.sk, [cit. 2017-12-28]. Dostupné online.
6. ↑   *Viera Strážnická prof. JUDr. CSc.* [online]. old.euba.sk, [cit. 2017-12-28]. Dostupné online.
7. ↑   *Výročná správa* [online]. paneurouni.com, [cit. 2017-12-28]. Dostupné online.
8. ↑   *Na návšteve...* [online]. sme.sk, [cit. 2017-12-28]. Dostupné online.

Externé odkazy
--------------

* Ocenenie V. Strážnickej v oblasti medzinárodných vzťahov a ľudských práv

Zdroje
------

* Životopis Viery Štrážnickej do roku 1992
* Životopis Viery Štrážnickej po roku 1992

Autoritné údaje: * ISNI: 0000 0000 3748 3860
* LCCN: n98074785
* NK ČR: skuk0001339
* VIAF: 14088549
* WorldCat: lccn-n98074785